Devenit un fel de legendă urbană, metroul din Drumul Taberei ar putea deveni realitate în luna cadourilor. Ministrul Transporturilor, Răzvan Cuc, a spus că inaugurarea va fi făcută în decembrie anul acesta şi chiar i-a invitat pe jurnalişti să vadă stadiul lucrărilor. Metroul din Drumul Taberei ar fi trebuit să fie gata încă din 2015.

Vestea privind inaugurarea metroului din Drumul Taberei a fost dată duminică, pe un șantier. Ministrul Transporturilor a părut încrezător că ultimul termen avansat va fi şi respectat.

„Îl finalizăm, așa cum am spus, la sfârșitul anului, în decembrie 2019, vom circula cu metroul”, a spus Răzvan Cuc.

Lucrările la metroul din Drumul Taberei au început în 2011 și trebuiau finalizate în 2015. În ultimii 4 ani, constructorul s-a trezit cu tot felul de contestații, făcute de concurenți. Ultimul proces a vizat furnizarea "Sistemului de siguranță și automatizare a traficului".

Răzvan Cuc spune că firma de construcții a făcut o analiză și în 7 luni, metroul din Drumul Taberei va fi inaugurat.

„A evaluat foarte bine, vă asigur. Constructorul a înțeles mesajul. (...) Săptămâna asta o să vă convoc să mergem pe magistrala 5”, a spus el.

Valoarea totală a proiectului de metrou Drumul Taberei-Eroilor e de 3,4 miliarde de lei. Prin inaugurarea acestei magistrale, Capitala va ajunge la 78 de kilometri de reţea şi 63 de staţii de metrou.